# Manus om dåp

*11. november 2014 – versjon 1*

## Å bEre eit barn til dåp

Frå generasjon til generasjon har vi bore barna til dåpen. Den kristne trua som foreldra sjølve voks opp med, og som var viktig for dei, skulle førast vidare til eigne barn. Så når vi ber barna våre til dåpen i dag, stiller vi oss i rekkja av menneske som har opplevd det verdifulle ved kristen tradisjon og tru som ein basis i livet.

### Ei fin dåpsoppleving

Vi ønskjer at kvar enkelt familie skal få ei fin dåpsoppleving, bli sett og teken vare på. Dåpen er svært viktig for kyrkja, og vi ønskjer at familien skal oppleve det. Den kristne dåpen er eit tydeleg oppdrag frå Jesus til disiplane – i det vi kallar «dåpsbefalinga».

### Kva er dåpen?

Dåpen er starten på eit livslangt fellesskap med Gud – og med kristne over heile verda. Små barn vel ikkje anna enn det foreldra vel for dei – anten det eine eller det andre –, og for å oppleve kva tru er, treng dei hjelp med det. Etter kvart som barnet veks, må trua få modnast i takt med barnet.

### Kva er fadrar?

Fadrane har som oppgåve og ansvar å leggje til rette for at barnet kan modnast i trua si – og dette ansvaret er delt med foreldre og kyrkjelyd.

### Velkomen til dåp – både på søndagar og kvardagar!

Kvar søndag formiddag heile året igjennom (med berre nokre få unntak) inviterer vi til dåp. Og skulle ein laurdag eller ein annan dag høve betre for deg, barnet ditt, familie og venner, legg vi òg til rette for det.

### Dåp av større barn, ungdommar og vaksne

Mange barn blir døypte når dei er nokre månader gamle – og andre blir døypte seinare i livet. Vi er glade for å kunne leggje til rette for at barn i ulike aldrar, ungdommar, vaksne – eller til og med heile familiar – kan døypast.

I samarbeid med familien finn vi da ut korleis vi best kan leggje til rette for ein fin dåpsdag – anten no dåpen går føre seg under gudstenesta søndag eller ein annan dag.

### Kan eg feire dåp i ein anna kyrkje?

Alle står fritt til å velje kyrkje til dåpen. Somme ønskjer ei anna kyrkje enn den dei soknar til – og det er heilt i orden. Dette melder de frå om ved innmeldinga til dåp. Same kva kyrkje de ønskjer dåp i, blir de inviterte til dåpssamtale i kyrkja de soknar til.

## Det praktiske ved dåpen

### Ok, eg har meldt oss til dåp. Kva no?

Når barnet er meldt inn til dåp, er dåpssamlinga det neste steget på vegen. Vi kallar inn deg og dei du meiner skal vere med til samling. Her får du møte andre familiar som òg skal ha dåp same månad som deg. Det er prestane i kyrkjelyden som leier samlinga. Målet vårt er å førebu dykk som dåpsfamilie på det som skal kome.

Vi snakkar om kvifor kyrkja praktiserer dåp, og kva tilbod kyrkjelyden har i trusopplæringa. Vi snakkar om praktiske ting i dåpsgudstenesta, vi tenner bønnelys og ber for kvart enkelt dåpsbarn. Dåpssamlinga går føre seg i Bekkefaret kyrkje – same kva kyrkje barnet skal døypast i, slik at vi får god kontakt med dåpsfamilien.

### Dåpssamtale

Av og til hender det at foreldre er usikre på om dei ønskjer å døype barnet sitt, eller ein har spørsmål som ein ikkje ønskjer å ta opp i plenum. For dei som ønskjer det, legg prestane i kyrkjelyden meir enn gjerne til rette for ein individuell samtale der vi snakkar om det familien vil ta opp.